stanford-oval/wikipedia huggingface dataset:
אברהם שטינברג
ביוגרפיה

שטינברג נולד במחנה עקורים בגרמניה לרב משה הלוי שטיינברג, רבהּ של פרמישלני בגליציה, נין הרב אברהם מנחם הלוי שטיינברג. בילדותו עלו הוריו לישראל והגיעו להתגורר בקריית ים, שבה התמנה אביו כרב העיר. למד בבית הספר הממלכתי דתי "סיני" בעיר, בבית הספר התורני "יבנה" בחיפה ובישיבת "מרכז הרב". את השכלתו הרפואית רכש בבית הספר לרפואה של האוניברסיטה העברית בירושלים.
בשנים 1969–1982 שימש מנהל מכון שלזינגר לחקר הרפואה על פי התורה, הפועל ליד המרכז הרפואי שערי צדק. בשנים 1976–1982 התמחה ברפואת ילדים בשערי צדק ובנוירולוגיה של ילדים בבתי החולים מונטיפיורי ואיינשטיין בניו יורק. בשנים 1985–1996 עמד בראש התוכנית לאתיקה רפואית של בית הספר לרפואה באוניברסיטה העברית, וכן היה מזכיר וגזבר החוג הישראלי לנוירולוגיה של הילד.
בשנים 1999–2002 שימש כיו"ר הוועדה לאתיקה ולבקרה של האיגוד הישראלי לנוירולוגיה של הילד, ובשנת 2002 מנהל המכון להתפתחות הילד בקופת חולים "מכבי" בירושלים. בשנת 2003 מונה למנהל היחידה לאתיקה רפואית במסגרת המרכז הרפואי שערי צדק. פרופסור שטינברג עמד בראשותן של מספר ועדות ציבוריות כשאחת הבולטות בהן היא הוועדה הציבורית הרב-תחומית לענייני החולה הנוטה למות. חוק החולה הנוטה למות אושר בכנסת בשנת 2005 ומטרתו הסדרת זכויותיו של החולה הנוטה למות בישראל, כולל הזכות לדרוש טיפול רפואי, להימנע מקבלת טיפול רפואי ולהפסיק מתן טיפול רפואי אשר החל. כיום הוא יו"ר הוועדה הארצית לענייני החולה הנוטה למות מטעם החוק הנ"ל. כמו כן הוא הועמד בראש הוועדה להשתלות מתורמים חיים במרכז הלאומי להשתלות איברים. משנת 2012 הוא יו"ר-משותף של המועצה הלאומית לביואתיקה. משמש גם כמומחה רפואי מטעם מערכת בתי המשפט בישראל בתחום הנוירולוגיה.
החל משלהי שנת 2006 הוא מכהן כמנכ"ל "יד הרב הרצוג" והאנציקלופדיה התלמודית, ומשנת 2013 הוא עורך ראשי של המיקרופדיה התלמודית.
ספריו ומאמריו

הרב פרופסור שטינברג כתב מאות מאמרים תורניים ורפואיים וחיבר את סדרת אנציקלופדיה הלכתית רפואית, שבעה כרכים, חיבור מונומנטלי שזיכה אותו בפרס ישראל ובמספר פרסים נוספים. עד שנת 2014 כתב (או ערך) 40 ספרים ב-59 כרכים, כ-280 מאמרים שהופיעו בכתבי-עת הלכתיים ומדעיים, ומעל 4,000 חוות דעת לבתי משפט בנושאים הנוגעים לנוירולוגיה של הילד.
הרב שטינברג ייסד את "כתב העת אסיא - מאמרים, תמציות וסקירות בענייני רפואה והלכה" שיוצא לאור על ידי "מכון שלזינגר לחקר הרפואה על פי התורה" שליד בית החולים שערי צדק בירושלים, וערך אותו מ-1970 עד 1982.
לאחר-מכן הוציא את "ספר אסיא", שמהווה לקט מאמרים מתוך כתב-העת אסיא שיצאו בצורת חוברות. הוא גם ערך את ארבעת הספרים הראשונים בסדרה. שני הכרכים הראשונים בהוצאת ראובן מס, ושאר כרכי הסדרה בהפקת מכון שלזינגר.
הרב שטינברג נחשב לאחד ממקורביו של הרב שלמה זלמן אוירבך, עימו נשא ונתן בסוגיות הלכתיות-רפואיות רבות והוא מצטט אותו רבות בספריו ובמאמריו.
בשנת תשס"ז במלאת לו שישים, יצא לאור ספר הכבוד "ברכה לאברהם", אסופת מאמרים הלכתיים ורפואיים מאת מומחי הרפואה, רבנים ורופאים, ובנוסף פרק נכבד מתורת אבותיו שנמנו על גדולי ישראל בפולין וגליציה במשך כ-150 שנה, שקובצו לכבודו של הפרופסור שטינברג על ידי בני משפחתו וידידיו ונערך על ידי בנו, הרב יצחק שטינברג.
בשנת תשע"ח הוציא לאור סדרת ספרים בשם "הרפואה כהלכה". הספרים כוללים את כל הלכות החולה, הרופא והרפואה בשלבים השונים של חיי האדם, הסדרה כוללת שישה כרכים.
משפחתו

נשוי ללין-חנה, אב לשלושה וסב ל-13 נכדים ונכדות.
פרסי הוקרה

1990 - פרס הרב קוק שעל יד עיריית תל אביב-יפו
1990 - פרס כץ מטעם הכנסת
1991 - פרס המחלקה לרפואה והלכה מטעם הרבנות הראשית
1995 - פרס איינהורן
1999 - פרס ישראל לספרות תורנית ליוצרים
2008 - דוקטור לשם כבוד מאוניברסיטת בר-אילן
2020 - פרס יקיר ירושלים
הערות שוליים

1 2  זוכי פרס ישראל לשנת תשנ"ט
↑  הדף של הסדרה באתר לה"ו
↑
| --- | --- |
בקרת זהויות :  NLI: 987007268587705171  CiNii: DA0730857X  GND: 137223986  ISNI: 0000 0000 6696 6204  LCCN: n83030795  NLA: 35091576  RERO: 02-A003861234  SUDOC: 11993826X  Trove: 824155  VIAF: 55518628   WorldCat (עם VIAF): 55518628 
הרב פרופ' אברהם שטיינברג נותן לנשיא המדינה ראובן ריבלין, כרך מהודר מהאנציקלופדיה התלמודית באירוע לכבוד 70 שנה לאנציקלופדיה, ינואר 2016
אדולף אלדור

| --- | --- |
אין תמונה חופשית
 לידה:  18 באוגוסט 1832 גיימרה, הונגריה 
 פטירה:  20 באוקטובר 1901 (בגיל 69) קאריי, האימפריה האוסטרו-הונגרית 
 שם לידה:  Adler Adolf 
 לימודי רפואה:  אוניברסיטת אטווש לוראנד 
 תפקידים:  רופא, כירורג, מנכ"ל בית חולים 
 
גמראי אדולף אלדור, במקור אדלר עד 1881, בהונגרית: Áldor Adolf;‏ גיימרה, 18 באוגוסט 1832 – נאג'קארוי, 20 באוקטובר 1901) היה כירורג יהודי-הונגרי, מנהל בית חולים, בעל תואר אצולה (אבירות), סבו של שאנדור גמראי (1892–1957) היסטוריון, פרופסור.
קורות חייו

אדולף אדלר נולד במשפחת סוחרים יהודית. הוא החל את לימודיו בבית הספר התיכון בעיר גיור, אולם עקב מחלתו לא סיים את לימודיו עד סתיו 1855. לאחר מכן הפך לסטודנט באוניברסיטה המלכותית של פשט (כיום שמה אוניברסיטת אטווש לוראנד), ובנובמבר 1860 הוסמך לדוקטור לרפואה. באותה שנה קיבל כבר הסמכה ככירורג ואז השתקע בנאג'קארוי והחל את הקריירה הרפואית. עד מהרה מונה לרופא ראשי ובשנת 1869 לרופא ראשי ומנהל מחלקה ולאחר מכן מנהל בית החולים. הודות לניהולו בית החולים הועלה על ידי שר הפנים לדרגת בית חולים ציבורי, שבו היו כבר אז 60 מיטות. מאמריו פורסמו כמעט בכל כתבי העת הרפואיים בהונגריה, וכן בכמה כתבי עת רפואיים בווינה. משנת 1859, הוא היה כתב מערכת קבוע ב"שבועון הרפואי" ב-22 במאי 1899 קיבל תואר אצולה הונגרית על זכויותיו בניהול בית החולים העירוני בנאג'קארוי ומלך הונגריה, פרנץ יוזף הראשון, קיסר אוסטריה, "העניק לו ולצאצאיו החוקיים" את זכות השימוש בקדומת לשמו הפרטי "גמראי".
מקום מנוחתו נמצא בבית הקברות היהודי בנאג'קארוי. הלווייתו בשנת 1901 התקיימה ב-22 באוקטובר בהשתתפותו של הרב הראשי פרנץ פירט.
משפחתו

אשתו הייתה לואיזה רוז (1849–1931), בתו של שאלאמון (שלמה) רוז, בעל קרקעות אמיד מנאג'קארוי, לה נישא ב-1864. נולדו להם ארבע בנות ובן אחד.
ילדיהם:
אילונה אלדור (1865–?). בעלה היה אדולף שרקאדי.
שרולטה אלדור (1868–?). בעלה ברטלן גימראי (במקור נוימן) היה רופא.
קורנליה אלדור (1870–1908). בעלה היה רופא, גזה שטרנברג, מנהל בית החולים הציבורי בנאג'קארוי.
לאיוש אלדור (1872–1932) היה רופא, יועץ בריאות ראשי. אשתו הייתה יולאן קאן (1868–?).
טֶקְלָה אלדור (1873–?). בעלה היה לאיוש פיש.
עבודותיו העיקריות

מחקרים על יכולת העיכול והספיגה של המעי הגס
על משקפיים (1858)
Über Temperatur-Verhältnisse vor und nach dem Tode (1858)
פגיעה בהחלקה של עצב הראייה (עיתון רפואי, 1862)
אבנית רירית בצינור של וורטון (עיתון רפואי, 1863, 1)
הריון חוץ רחמי, דיסקציה של בטן-מעי, ileus, התאוששות (שבועון רפואי, 1867, 2)
תוסף ל-ileus octane (שבועון רפואי, 1867)
על נוסחאות חדשות (שבועון רפואי, 1869)
מקרה מצוין של צורות מעבר בין גידולים דומים לשונים (homeo-et heteroplasmata) (שבועון רפואי, 1869, 36)
דיווח על תוצאות ניסויים עם טוברקולין של קוך בבית החולים הציבורי נאג'קארוי (רפואה, 1891, 31)
על קיבוע כליית הוואגוס על נתיב דם (נפרופקסיה), בקשר לשני מקרים מוצלחים (רפואה, 1896, 16)
על פלגרה. עם גזה שטרנברג. (שבועון רפואי, 1898, 25)
לקריאה נוספת

Adatai a Petőfi Irodalmi Múzeum katalógusában (נתוניו במוזיאון הספרותי פטפי)
לקסיקון יהודי הונגרי. 1929. עורך פטר אויווארי. גישה מקוונת
Kempelen Béla: Magyarországi zsidó és zsidó eredetű családok 2. (Budapest, 1938) (בלה קמפלן: יהודי הונגריה ומשפחות ממוצא יהודי 2. (בודפשט, 1938))
ראו גם

Szatmár vármegye. In Magyarország vármegyéi és városai: Magyarország monografiája. A magyar korona országai történetének, földrajzi, képzőművészeti, néprajzi, hadügyi és természeti viszonyainak, közművelődési és közgazdasági állapotának encziklopédiája. Szerk. Borovszky Samu. Budapest: Országos Monografia Társaság. 1908. (מחוז סטמאר. במחוזות ובערים של הונגריה: מונוגרפיה של הונגריה. אנציקלופדיה של ההיסטוריה, הגאוגרפיה, האמנויות היפות, האתנוגרפיה, התנאים הצבאיים והטבעיים, התנאים התרבותיים והכלכליים של מדינות הכתר ההונגרי. עורך שמו בורובסקי. בודפשט: החברה הלאומית למונוגרפיה. 1908)
Gulyás Pál: Magyar írók élete és munkái – új sorozat I–XIX. Budapest: Magyar Könyvtárosok és Levéltárosok Egyesülete. 1939–1944., 1990–2002, a VII. kötettől (1990–) sajtó alá rendezte: Viczián János (פאל גויאש: חייהם ויצירותיהם של סופרים הונגרים - סדרה חדשה I-XIX. בודפשט: אגודת הספרנים והארכיונאים ההונגרים. 1939–1944, 1990–2002)
Szinnyei József: Magyar írók élete és munkái I. (Aachs–Bzenszki). Budapest: Hornyánszky. 1891. (יוז'ף סיניאי:חייהם ויצירותיהם של סופרים הונגרים)
הערות שוליים

↑  A Belügyminisztérium 1881. évi 6750. sz. rendelete. Névváltoztatási kimutatások 1881. év 1. oldal 15. sor.
↑  "Sírkövéről készült kép". נבדק ב-2021-08-19.
↑  "Gyászjelentése (1901)". נבדק ב-2021-08-19.
נחמן קרני

| --- | --- |

 לידה:  10 באוקטובר 1926 פולין
 פטירה:  28 ביולי 1977 (בגיל 50) ישראל
 תאריך עלייה:  1932
 מדינה:  ישראל 
 השתייכות:   ההגנה   צבא הגנה לישראל
 תקופת הפעילות:  1942–1968 (כ־26 שנים)
 דרגה:    אלוף-משנה
 תפקידים בשירות
 דובר צה"ל  ראש ענף האיסוף באגף המודיעין
 פעולות ומבצעים
   מלחמת העצמאות     מלחמת סיני
 
נחמן קרני (10 באוקטובר 1926 – 28 ביולי 1977) היה קצין בצה"ל בדרגת אלוף-משנה, ששירת כדובר צה"ל (1953–1955) וכראש היחידה לסיוע וקשרי חוץ של משרד הביטחון (1962–1968).
ביוגרפיה

קרני נולד בפולין, עלה לארץ ישראל בגיל 6 והשתקע עם הוריו ברמתיים (לימים חלק מהוד השרון). למד בבית ספר יסודי במגדיאל ובגימנסיה שלווה בתל אביב. בהמשך דרכו למד בבית הספר הגבוה למשפט ולכלכלה בתל אביב ובאוניברסיטת קולומביה בניו יורק.
בגיל 16 הצטרף לארגון "ההגנה", שירת במשטרת היישובים העבריים, עבר קורס מ"כים וב-1947 השתתף בקורס מפקדי מחלקות האחרון של ההגנה (קורס י"ט, שהתקיים בגניגר ובג'וערה בפיקודו של יצחק פונדק; יחד עמו היו בקורס בין השאר אברהם אדן, יקותיאל אדם, אורי בן ארי, רחבעם זאבי ואברהם טמיר). הוצב כמפקד מחלקה בגדוד 32 של חטיבת אלכסנדרוני, במלחמת העצמאות פיקד על פלוגה ב' של הגדוד, לחם בקרבות בחזית הדרום והמרכז, נפצע באורח קשה ואיבד את ידו הימנית. אף על פי כן חזר לשרת כסגן מפקד הגדוד.
לאחר המלחמה נמנה ב-1949 עם משלחת הייצוג הראשונה של צה"ל לארצות הברית. ב-1951 עבר לאגף המודיעין ושירת כקצין ביחידת האיסוף וראש ענף נספחים צבאיים. ביולי 1953 מונה לדובר צה"ל, השלישי במניין, וכיהן בתפקיד זה עד יוני 1955. ב-1955 מונה לראש ענף האיסוף באגף המודיעין, תפקיד שבו שימש במלחמת סיני. ב-1957 נשלח כיועץ צבאי לנציגות הישראלית באו"ם, שם שירת במשך שנתיים וחצי. ב-1959 מונה לעוזרו של סגן שר הביטחון, וב-1962 לסגן מנכ"ל המשרד ולראש היחידה לסיוע וקשרי חוץ. בתקופתו סייע צה"ל והמשרד למדינות רבות באפריקה, דרום אמריקה ואסיה. ביולי 1968 סיים את תפקידו והשתחרר מצה"ל.
לאחר מלחמת יום הכיפורים עמד בראש ועדה לבדיקת התנהלות מערך ההסברה של צה"ל.
קרני נפטר ב-1977 מסרטן, בגיל 50. הותיר אישה ושתי בנות.
הערות שוליים

↑  "Karni, Nahman," in: Who's Who in Israel, 1965, p. 335.
↑  אל"מ נ. קרני סיים תפקידו; אל"מ י. בר-און מונה במקומו, דבר, 2 ביולי 1968; א/מ בר-און במקום א/מ קרני, מעריב, 2 ביולי 1968.
Bad Street Brawler

| --- | --- |

 כללי
 תאריך הוצאה:  1987
 סוגה:  Beat 'em up
 פיתוח:  Beam Software Pty., Ltd.
 הוצאה לאור:  Mindscape 
 ארץ מקור:  אוסטרליה 
 הפצה:  Mindscape Inc.
 דרישות תוכנה
 מצבי משחק:  יחיד
 דירוג:  לכל הגילאים
 פלטפורמות:  מחשב אישי, קומודור 64
 
Bad Street Brawler (ידוע גם בשם מכות ברחובות) הוא משחק וידאו מסוגת Beat 'em up שיצא לשווקים בשנת 1987 למחשב האישי ולקומודור 64 אשר פותח על ידי חברת Beam Software Pty. והופץ ברחבי העולם על ידי חברת Mindscape.
גיבור המשחק הוא דיוק דייוויס, בריון בטייטס צהובים אשר נלחם בפושעים הנקלעים בדרכו, בנוסף למגוון רחב של אויבים שונים, כגון גורילות, עיוורים, נשים זקנות ועוברי אורח שונים.
נורמני (זמרת)

| --- | --- |

נורמני ב-2019
 לידה:  31 במאי 1996 (בת 28) ארצות הבריתאטלנטה, ג'ורג'יה, ארצות הברית
 שם לידה:  נורמני קורדיי המילטון
 מוקד פעילות:  ארצות הברית 
 תקופת הפעילות:  מ-2012
 עיסוק:  זמרת, פזמונאית, רקדנית, דוגמנית
 סוגה:  פופ • R&B
 שפה מועדפת:  אנגלית אמריקאית, אנגלית 
 חברת תקליטים:  סייקו • אפיק • קיפ קול • RCA
 שיתופי פעולה בולטים:  פיפת' הרמוני, קלווין האריס
 officialnormani.com
 פרופיל ב-IMDb
 חתימה:  
 
נורמני קורדיי המילטון (באנגלית: Normani Kordei Hamilton; נולדה ב-31 במאי 1996) היא זמרת, פזמונאית ורקדנית אמריקאית. היא חברה לשעבר בלהקת הבנות פיפת' הרמוני. בשנת 2017, הגיעה לגמר בגרסה האמריקאית של העונה ה-24 של "רוקדים עם כוכבים". הסינגל הראשון שלה שלא במסגרת הלהקה, הוא "Love Lies", שיצא בשיתוף עם חאליד משנת 2018. השיר הגיע למקום ה-9 במצעד הבילבורד הוט 100, ומאוחר יותר קיבל את תואר הפלטינה המשולשת על ידי איגוד תעשיית ההקלטות האמריקאי.
לאחר התפרקות הלהקה, השתתפה נורמני בשירים של ג'סי רייז וקוואבו. בנוסף לכך, היא שיתפה פעולה עם קלווין האריס במיני-אלבום שכלל שני שירים, Normani x Calvin Harris, והוציאה לאור את השיר "Waves" בשיתוף עם 6lack, בנובמבר 2018. שירה עם סם סמית' "Dancing with a Stranger", יצא לאור בינואר 2019 והגיע לעשירייה הפותחת בארצות הברית ובריטניה. סינגל הסולו הראשון שלה, "Motivation", יצא לאור באוגוסט 2019 וזכה להצלחה בארצות הברית.
ביוגרפיה

נורמני קורדי המילטון נולדה ב-31 במאי 1996, באטלנטה, ג'ורג'יה לדריק ואנדראה המילטון. יש לה שתי אחיות למחצה גדולות, אשלי ואריאל. לאחר שחיה מספר שנים בניו אורלינס, היא ומשפחתה עברו להתגורר ביוסטון, טקסס, אחרי התרחשות הוריקן קתרינה בשנת 2005. נורמני התחנכה בבית-ספר פרטי ומגיל 3 התחרתה בתחרויות ריקודים, התעמלות ויופי. נורמני מזדהה כקתולית.
ביוגרפיה > 2012–2018: The X Factor ופיפת' הרמוני

נורמני נבחנה לעונה השנייה של הגרסה האמריקאית של "The X Factor", בשנת 2012, עם שירה של אריתה פרנקלין, "Chain of Fools". היא עלתה לסיבוב הבא לאחר שכל ארבעת השופטים העבירו אותה. במהלך הסיבוב השני של התחרות היא הודחה ובכך סיימה את השתתפותה בתוכנית כאמנית סולו. עם זאת, היא הוחזרה לתוכנית והוכנסה ללהקה עם ארבע בנות נוספות: אלי ברוק, לורן ג'אורגוי, דינה ג'יין וקמילה קביו, שלימים הפכו לפיפת' הרמוני. בסיום העונה, הלהקה הגיעה לגמר וסיימה את אותו במקום השלישי.
באוקטובר 2013, הוציאה פיפת' הרמוני את המיני-אלבום שלה, Better Together. לאחר מכן, הוציאה הלהקה את אלבום הבכורה שלה, Reflection בשנת 2015, ואת אלבומה השני 7/27, הוציאה בשנת 2016. שני האלבומים כללו את הלהיטים "Worth It" ו-"Work from Home". ב-25 באוגוסט 2017, לאחר שקמילה קביו עזבה את הלהקה, הוציאה פיפת' הרמוני את אלבומה השלישי, Fifth Harmony. ב-19 במרץ 2018 הלהקה הודיעה על החלטתה לנקוט בהפסקה בלתי מוגבלת כדי שכל אחת מהחברות בה תתחיל בקריירת סולו.
ביוגרפיה > 2017–הווה: קריירת סולו ואלבום בכורה

נורמני התחרתה בעונה ה-24 של הגרסה האמריקאית של "רוקדים עם כוכבים", ששודרה ממרץ 2017, עד מאי 2017, לצד בן זוגה לריקוד, הרקדן הסלוני המקצועי ולנטין צ'מרקובסקי. השניים הגיעו לגמר, וסיימו את התחרות במקום השלישי. בתחילת אוגוסט 2017, ביצעה נורמני הופעת קמע בווידאו קליפ של זמר הרית'ם אנד בלוז, חאליד, "Young Dumb & Broke". באוקטובר 2017 נודע כי נורמני חתמה על חוזה הקלטות כאמנית סולו.
ב-14 בפברואר 2018, נורמני וחאליד הוציאו את השיר "Love Lies" לפסקול הסרט "באהבה, סיימון". השיר הצליח והגיע למקום התשיעי במצעד הבילבורד הוט 100. במאי 2018, אושר כי נורמני חתמה על חוזה דוגמנות עם Wilhelmina. באוגוסט 2018, נורמני הופיעה ברמיקס של ג'סי רייז לשיר "Body Count", עם קלאני. לאחר מכן היא התארחה בשיר "Swing" מאלבומו של קוואבו. ב-22 באוקטובר 2018 נורמני וקלווין האריס הוציאו שני שירים: "Checklist" עם וויזקיד ו-"Slow Down", כחלק ממיני-אלבום משותף. בתחילת נובמבר, הודיעה נורמני כי תהיה אחד ממופעי החימום במסגרת סיבוב ההופעות "Sweetener World Tour", של אריאנה גרנדה.
ב-11 בינואר 2019, שירה של נורמני ביחד עם סם סמית' "Dancing with a Stranger", יצא לאור, תוך שזכה להצלחה בבריטניה וארצות הברית. בהמשך, הוציאה נורמני את סינגל הסולו הראשון שלה, "Motivation", שנכתב ביחד עם גרנדה. השיר זכה לביקורות חיוביות מצד אמנים כמו אריאנה גרנדה, קארדי בי, זנדאיה, לורן הורגי, דיינה ג'יין, הלסי וקיילי ג'נר. בשבוע צאתו, הצליח השיר להיכנס אל מצעד המצעד הבילבורד הוט 100. בטקס ה-VMA שהתקיים בשנת 2019, ביצעה נורמני את השיר. נורמני שיתפה פעולה עם גרנדה וניקי מינאז' בשיר "Bad to You" בשביל פסקול הסרט "המלאכיות של צ'רלי" בנובמבר 2019.
בינואר 2020, נורמני והראפרית מייגן די סטליון הוציאו לאור את הסינגל "Diamonds", הסינגל המוביל מהסרט "ציפורי הטרף: והארלי קווין המהממת", שיצא לאקרנים ב-7 בפברואר 2020 בהפצתם של אולפני האחים וורנר. נורמני הופיעה ברשימת ה-30 Under 30 של מגזין פורבס לשנת 2020.
ב-16 ביולי 2021, הוציאה נורמני את הסינגל "Wild Side" בהשתתפות קארדי בי. באוגוסט 2021, נורמני ביצעה הופעת קמע בווידאו קליפ של בייבי קים וקנדריק לאמאר 'לשיר "Family Ties".
נורמני הוציאה לאור את "Fair" ב-18 במרץ 2022. ב-6 באפריל 2022, הזמרת הוכרזה בתור הפרזנטורית של חברת החטיפים קראקר ג'יל, עבורה שרה גרסה מחודשת של השיר "Take Me Out To The Ballgame", יחד עם קליפ נלווה. ב-29 ביולי 2022, נורמני הוציאה את הסינגל "New to You" עם קלווין האריס, טינשיי ואופסט, בשביל אלבומו של האריס, Funk Wav Bounces Vol. 2.
באפריל 2024, נורמני הוציאה סינגל חדש בהשתתפות גאנה בשם "1:59" כטעימה ראשונה מאלבום הבכורה שלה Dopamine. ב-10 במאי של אותה השנה יצא לאור האלבום One of Wun של גאנה בו נורמני משתתפת ברצועה "$$$". ב-6 בדצמבר של אותה השנה, יצא לאור שיתוף פעולה בין חאליד ונורמני בשיר בשם "Personal". זוהי הפעם השנייה שהשניים משתפים פעולה, לאחר הלהיט המשותף שלהם "Love Lies" משנת 2018.
דוגמנות

בשנת 2018, תפקדה נורמני כפרזנטורית לחברת ההנעלה, פומה. בחודש נובמבר 2019 הוכרזה נורמני כפרזנטורית הראשונה של חברת בגדי ההלבשה התחתונה של ריהאנה, "Savage X Fenty". בשנת 2020, הפכה נורמני לדוברת של מותג האיפור אורבן דיקיי.
דיסקוגרפיה > אלבומי אולפן

2024: Dopamine
דיסקוגרפיה > מיני-אלבומים

2018: Normani x Calvin Harris
פילמוגרפיה

| שנה | שם | דמות | הערות |
| --- | --- | --- | --- |
| 2011 | Book | בריין | סרט קצר |
| 2012–2013 | The X Factor | ללא | מתחרה, עונה 2 |
| 2014 | מעמידות פנים | ללא | פרק אחד |
| 2015 | ברבי בבית החלומות | ללא | פרק אחד |
| 2015 | The 1989 World Tour | ללא | סרט הופעה |
| 2016 | The Ride | ללא | פרק אחד |
| 2017 | רוקדים עם כוכבים | ללא | מתחרה, עונה 11 |
| 2018 | ליפ סינק באטל | ללא | פרק אחד |
| 2018 | שוגר | ללא | פרק אחד |
| 2019 | Savage X Fenty Show | ללא |  |
| 2019 | The Voice | ללא | יועצת לקלי רולנד |
| 2020 | המרוץ לדראג של רו פול | ללא | שופטת אורחת |
| 2020 | Savage X Fenty Show: Vol. 2 | ללא |  |
| 2021 | Legendary | ללא | שופטת אורחת |
| 2021 | Savage X Fenty Show: Vol. 3 | ללא |  |
| 2024 | Freaky Tales | אנטיס | סרט קולנוע |
פרסים ומועמדויות

| שנה | שם הפרס | קטגוריה | מועמדות | תוצאה |
| --- | --- | --- | --- | --- |
| 2018 | פרסי בחירת הנוער | שיר הרית'ם אנד בלוז/היפ הופ הנבחר | "Love Lies" (עם חאליד) | זכייה |
| 2019 | פרסי ASCAP | שירים זוכי פרסים | "Love Lies" (עם חאליד) | זכייה |
| 2019 | פרס המוזיקה של בילבורד | שיתוף פעולה אהוב | "Love Lies" (עם חאליד) | מועמדות |
| 2019 | פרס המוזיקה של בילבורד | שיר רדיו | "Love Lies" (עם חאליד) | מועמדות |
| 2019 | פרסי Black Reel | השיר המקורי/מעובד הטוב ביותר | "Love Lies" (עם חאליד) | מועמדות |
| 2019 | פרס בחירת הקהל | הווידאו קליפ של 2019 | "Dancing with a Stranger" (עם סם סמית') | מועמדות |
| 2019 | פרס בחירת הקהל | השיר של 2019 | "Dancing with a Stranger" (עם סם סמית') | מועמדות |
| 2019 | פרסי בחירת הנוער | שיתוף הפעולה המוזיקלי הנבחר | "Dancing with a Stranger" (עם סם סמית') | מועמדות |
| 2019 | פרסי בחירת הנוער | שיר הפופ הנבחר | "Dancing with a Stranger" (עם סם סמית') | מועמדות |
| 2019 | פרסי בחירת הנוער | אמן הרית'ם אנד בלוז/היפ הופ הנבחר | עצמה | מועמדות |
| 2019 | VMA | קליפ האר אנד בי הטוב ביותר | "Waves" (ביחד עם 6lack) | זכייה |
| 2020 | פרסי המוזיקה הבריטית | שיר השנה | "Dancing with a Stranger" (עם סם סמית') | מועמדות |
| 2020 | פרסי BMI | שיר השנה | "Dancing with a Stranger" (עם סם סמית') | זכייה |
| 2020 | פרסי המוזיקה של iHeartRadio | שיתוף הפעולה הטוב ביותר | "Dancing with a Stranger" (עם סם סמית') | מועמדות |
| 2020 | פרסי המוזיקה של iHeartRadio | הקליפ הטוב ביותר | "Dancing with a Stranger" (עם סם סמית') | מועמדות |
| 2020 | פרסי המוזיקה של iHeartRadio | הכוריאוגרפיה הטובה ביותר בווידאו קליפ | "Motivation" | מועמדות |
| 2020 | פרסי המוזיקה של iHeartRadio | פרס הטיטניום | "Dancing with a Stranger" (עם סם סמית') | זכייה |
| 2020 | פרסי אייבור נובלו | היצירה המבוצעת ביותר | "Dancing with a Stranger" (עם סם סמית') | מועמדות |
| 2020 | פרסי הווידאו קליפים של MTV | הכוריאוגרפיה הטובה ביותר | "Motivation" | מועמדות |
| 2020 | פרס NAACP Image | שיר יוצא מן הכלל | "Motivation" | מועמדות |
| 2021 | פרסי המוזיקה של MTV אירופה | הקליפ הטוב ביותר | "Wild Side" | מועמדות |
| 2021 | פרסי הווידאו קליפים של MTV | שיר הקיץ | "Wild Side" | מועמדות |
| 2021 | פרסי הסול טריין | הופעת הריקוד הטובה ביותר | "Wild Side" | זכייה |
| 2021 | פרסי הסול טריין | קליפ השנה | "Wild Side" | מועמדות |
| 2021 | פרסי הלהיטים של וראייטי | משתף הפעולה של השנה | נורמני | זכייה |
| 2022 | פרסי הווידאו קליפים של MTV | הצילום הטוב ביותר | "Wild Side" | מועמדות |
| 2022 | פרסי הווידאו קליפים של MTV | ה-R&B הטוב ביותר | "Wild Side" | מועמדות |
| 2022 | פרסי הווידאו קליפים של MTV | הכוריאוגרפיה הטובה ביותר | "Wild Side" | מועמדות |
| 2022 | פרס ובי | גיוון והכלה, פרסום, מדיה ויחסי ציבור | Google: Black-owned Friday | זכייה |
| 2022 | פרס ובי | קופירייטינג, פרסום, מדיה ויחסי ציבור הטובים ביותר | Google: Black-owned Friday | מועמדות |
| 2022 | פרס ובי | סרטון גיוון והכלה (ממותג) | Google: Black-owned Friday | מועמדות |
סיבובי הופעות

מופע חימום
2019: אריאנה גרנדה - Sweetener World Tour
קוסמופוליטיות

ערך זה עוסק במונח במדעי החברה. אם התכוונתם למונח בביולוגיה, ראו .
קוסמופוליטיות או קוסמופוליטניזם היא גישה פילוסופית, התומכת בהתעלות מעל להבדלים הלאומיים בין בני האדם. כלומר, גישתו של אזרח העולם המנותקת מזיקה תרבותית ואידאולוגית של מדינה אחת. התפיסה מבקשת לראות את האנושות כקהילה אחת, ומקדשת את הנאמנות למין האנושי כולו, על־פני החלוקה ללאומים. כמו כן ניתן להתייחס לקוסמופוליטיות בתור זהות גלובלית החוצה תרבויות ומדינות והמאגדת בתוכה אלמנטים תרבותיים ממקומות שונים בעולם. באופן רחב יותר תרבות קוסמופוליטית היא כזאת הלוקחת השפעה ומקיימת קשרים עם תרבויות רבות ורחוקות, והיא מאפיינת לרוב ערים גדולות ואליטות כלכליות ואינטלקטואליות.
הגדרה

המונח קוסמופוליטיות הוא תאוריה פילוסופית־פוליטית שנגזרת מעקרונות הליברליזם ההומניסטי, אשר טוענת שכל האנשים בעולם שייכים לקהילה אחת הכפופה לאותם חוקים מוסריים גלובליים. פילוסופים והוגים ליברליים וכן תאורטיקנים של המשפט הבין-לאומי החלו לקדם את הרעיון הזה עוד בשלהי המאה שעברה, כדי לתאר את הכיוון בו ראוי שיתקדם הסדר העולמי החדש שהחל להתגבש לאחר מלחמת העולם השנייה, וביתר עוצמה לאחר נפילת חומת ברלין. לטענת החוקרים, הופעתה של קהילה אנושית אחת חוצת גבולות ולאום היא תוצאה מהליברליזם, שרואה באדם ובזכויותיו ערך עליון. המונחים קהילות, לאומיות, דתיות ועוד מונחים שונים הם פחות חשובים מאשר הכבוד והחופש של כל אדם ואדם באנושות. בעקבות ההתפתחות הטכנולוגית ישנה התהדקות של יחסים חברתיים ברמה כלל עולמית, כך שמקומות רחוקים נקשרים זה בזה באופן שבו המאורעות המקומיים מעוצבים ומושפעים על ידי אירועים שמתרחשים במרחק רב משם ולהפך.
הודות לגלובליזציה יש דמיון רב בין בני האדם במגוון היבטים של חייהם, ובכך נוצר כפר גלובלי. הגלובליזציה, ויחד איתה מהפכת המידע שמלווה אותה ומסייעת בהפצתה, משנות את היחס לטריטוריה ולגבולות.
היסטוריה

המונח קוסמופוליטיות החל להופיע לראשונה ביוון העתיקה שהייתה אז מחולקת לערי מדינה. במאה ה־4 לפנה"ס ההוגה דיוגנס אמר את האמרה המפורסמת: "אני לא שייך לפוליס, אני מרגיש שאני אזרח של העולם". בכך לראשונה החלה להישמע התפיסה שהאזרח אינו נושא בחוב מוסרי, פוליטי, צבאי כלפי עירו בלבד.
הדוגמה החיובית הראשונה לקוסמופוליטיות מגיעה מהסטואים בני המאה ה־3 לפנה"ס, שטענו כי הקוסמוס, אינו אלא פוליס, מפני שהקוסמוס מאורגן בסדר מופתי על ידי חוקי ההיגיון. על פי הסטואים היות אדם טוב פירושו לשרת אחרים, הן בתוך מדינתם והן מחוצה לה. שירות זה כלל מעורבות פוליטית, אך גם הוראה של המידה האזרחית הטובה וייעוץ פוליטי. לעומת אבותיהם היוונים, הסטואים סברו כי אדם קוסמופוליט יכול לשקול לעבור למדינה אחרת כדי לשרת את בני האנוש.
ברומא העתיקה, עם התרחבות השטחים שנכבשו והתווספו לשלטון, החלה התרחבות טבעית במעמד האזרחות, והמחויבות כבר הפכה להיות כלפי השלטון הרומי ולא כלפי העיר של האזרח כמו שהיה ביוון העתיקה. במאה ה־4 לפנה"ס, רומא קיבלה על עצמה את הנצרות כדת רשמית, עם הביטוי הנודע: "תנו לקיסר את אשר לקיסר, ולאלוהים את אשר לאלוהים", והדבר שינה את הסדר ההיררכי והפך את מושג הקוסמופוליטיות מדיון בין המקומי לגלובלי לדיון בין דת לחילון.
במאה ה־20, בעקבות מלחמת העולם השנייה, חזר מושג הקוסמופוליטיות לתודעה, כאשר המדינות שניצחו טענו שהיסוד לשנאה היה בדאגה של כל מדינה לעצמה, והחלו תפיסות של שיתוף פעולה בין מדינות כדי למנוע מלחמת עולם נוספת. בעקבות זאת החלו לקום גופים בין-לאומיים כמו האו"ם, ובית הדין הבין-לאומי לצדק (ICJ) שקובע חוקים שחלים על כל העולם, ובכך קם גוף בין־לאומי בעל סמכות על-מדינתית – צעד נוסף לקראת הפיכת העולם לכפר גלובלי.
בברית המועצות, השימוש בביטוי קוסמופוליטיות (בניגוד לאינטרנציונליות) היה נהוג כביטוי לסטייה אידאולוגית במשטר הסטליניסטי (שאופיין בהתכנסות ב"סוציאליזם במדינה אחת"), בעיקר בשנותיו האחרונות של סטלין (1948–1953). מאבק נגד קוסמופוליטיות היה המסווה העיקרי לאנטישמיות ולרדיפת היהודים בשנותיו האחרונות של סטלין.[דרוש מקור]